প্ৰসংগক্ৰমে ক'ব পাৰি, বিগত সময়ছোৱাত বিদেশত পঢ়িবলৈ যোৱা ভাৰতীয় শিক্ষাৰ্থীৰ সংখ্যা উদ্বেগজনকভাৱে বৃদ্ধি পাবলৈ ধৰিছে। ২০১৫ চনৰ 'ইক'নমিক টাইমছ্'ত (ই-কাকত, ২৮ আগষ্ট) এটা বাতৰি পঢ়িলোঁ। "Around 3 lakh Indian Students go abroad annually, 33% take property-backed loans."(।) প্ৰতিবেদনটোত সন্নিৱিষ্ট ইউনেস্কৰ এটা তথ্যৰ মতে; ২০১২ চনত বিদেশত থকা ভাৰতীয় শিক্ষাৰ্থীৰ সংখ্যা ১,৮৯,৪৭২। ২০১৩-১৪ শিক্ষাবৰ্ষত আমেৰিকাত অধ্যয়নৰত ভাৰতীয় শিক্ষাৰ্থীৰ সংখ্যা ১,০৩,০০০। পোন্ধৰ বছৰৰ পূৰ্বে এই সংখ্যাটো আছিল প্ৰায় আধা। প্ৰতিবেদনটোৰ প্ৰাৰম্ভতে বাস্তৱ পৃথিৱীৰ এটা ঘটনালৈ আঙুলিয়াই দিয়া হৈছে। সংবাদ(মিডিয়া) সম্পৰ্কীয় এটা বিষয়ত নামভৰ্তি কৰিবৰ হেতু দক্ষিণ দিল্লীৰ এগৰাকী নিবাসীয়ে ল'ৰাক নিউইয়ৰ্কৰ এখন শীৰ্ষস্থানীয় বিশ্ববিদ্যালয়লৈ পঠিউৱাৰ যো-জা চলায়। সংবাদ, সংস্কৃতি আৰু যোগাযোগ -  কেউটা বিষয়কে সাঙুৰি লোৱা উক্ত চাৰিবছৰীয়া বিষয়টোৰ ব্যয় প্ৰায় ৩.২ কোটি। বিশাল পৰিমাণৰ ধনৰাশি গোটাবৰ বাবে তেওঁলোকে বেংকৰ পৰা ল'ন লৈছে। ৩ কোটি ২০ লাখ টকা ব্যয় কৰি পুত্ৰক বিদেশলৈ পঠিওৱাৰ আঁৰত কেনেধৰণৰ কাৰকে ক্ৰিয়া কৰিব পাৰে! মাকৰ ভাষ্য মতে -  "বৃত্তিৰ অবিহনেও মোৰ ল'ৰাই এখন শীৰ্ষস্থানীয় বিশ্ববিদ্যালয়ত পঢ়িবলৈ উদগ্ৰীৱ হৈ আছিল। আৰু আমি জানো যে এই বিষয়ত শিক্ষা সমাপ্ত কৰি সি ৯মাহৰ বাবে কাম কৰিবলৈ সুবিধা পাব আৰু বোধহয় এটা চাকৰিও পাই যাব।" ল'ৰাজনে পঢ়িবলৈ ইচ্ছা ব্যক্ত কৰা বিষয়টোত অধ্যয়নৰ বাবে আমাৰ ভাৰতত পৰ্যাপ্ত আসন নাছিল। বিশ্বৰ দ্বিতীয় সৰ্বাধিক জনসংখ্যাৰ দেশ ভাৰতৰ শিক্ষানুষ্ঠানসমূহত আধুনিক বিষয়সমূহ অধ্যয়নৰ ক্ষেত্ৰত দেখা দিয়া সীমাবদ্ধতা তথা অপৰ্যাপ্ত আসন বহুচৰ্চিত 'ব্ৰেইন ড্ৰেইন'ৰ এটা অন্যতম কাৰণ হ'ব পাৰে। এইখিনিতে উল্লেখনীয় যে, ২০১৫ বৰ্ষত দিল্লী বিশ্ববিদ্যালয়ৰ স্নাতক পৰ্যায়ৰ ৫৪,০০০খন আসনত নামভৰ্তি হেতু দেশৰ বিভিন্ন ঠাইৰ পৰা অহা আৱেদনপত্ৰৰ সংখ্যাটো আছিল ২ লাখ ৮৫ হাজাৰ যিটো সন্দেহাতীতভাৱে বিস্ময়সূচক। লগতে উদ্বেগৰ কাৰণো। আমাৰ ভাৰতবৰ্ষৰ জনপ্ৰিয় শিক্ষানুষ্ঠান হিচাপে ভাৰতীয় প্ৰযুক্তিবিদ্যা প্ৰতিষ্ঠানকেইখনৰ (আইআইটি) বিশেষ মৰ্যাদা আছে। কিন্তু অপ্ৰিয় সত্য কথাটো হ'ল -  জনপ্ৰিয়, বহুচৰ্চিত, শীৰ্ষস্থানীয় শিক্ষানুষ্ঠান হোৱাৰ স্বত্ত্বেও এইকেইখন শিক্ষানুষ্ঠানে বিশ্বৰ অধিকাংশ শিক্ষানুষ্ঠানৰ লগতে ফেৰ মাৰিব পৰা নাই। আসনৰ সীমাবদ্ধতা, আন্তঃগাঁথনি, নিত্য-নতুন গৱেষণাৰ ক্ষেত্ৰত প্ৰত্যাহ্বান ইত্যাদি বিভিন্ন কাৰকৰ এইক্ষেত্ৰত ভূমিকা থাকিব পাৰে বা আছে। কোৱাককুৱেৰলি ছাইমণ্ডছ (Quacquarelli Symonds)-এ বিশ্বব্যাপি চলোৱা এক সমীক্ষাত এমআইটিয়ে ক্ৰমাগত পঞ্চমটো বৰ্ষৰ বাবে শ্ৰেষ্ঠ বিশ্ববিদ্যালয়ৰ খিতাপ দখল কৰে। আনহাতে বাংগালোৰৰ আইআইএছছিয়ে পূৰ্বৰ ১৪৭তম স্থানৰ পৰা পিছলি ১৫২তম স্থান পায়। ভাৰতবৰ্ষৰ ফালৰ পৰা এয়াই শ্ৰেষ্ঠতম প্ৰদৰ্শন। তালিকাখনত আইআইটি দিল্লীয়ে ১৮৫ (পূৰ্বত ১৭৯), বোম্বাইয়ে ২১৯ (পূৰ্বতে ২০২), কাণপুৰ ৩০২ (পূৰ্বতে ২৭১), খড়্গপুৰ ৩১৩ (পূৰ্বতে ২৮৬), ৰুৰকি ৩৯৯ (পূৰ্বতে ৩৯১)। অসমৰ আইআইটিখনে এই তালিকাত ৪৮১-৪৯০ৰ ভিতৰত আছে (পূৰ্বতে এই স্থান ৪৫১-৪৬০ ভিতৰত আছিল।)
Save my name, email, and website in this browser for the next time I comment.
This work is licensed under a Creative Commons Attribution-ShareAlike 4.0 International License.
Gonit Sora গণিত চ'ৰা is a multi lingual (English and Assamese) web magazine devoted to publishing well written and original articles related to science in general and mathematics in particular. Gonit Sora is an attempt to bridge the gap between classroom math teaching and real life practical and fun mathematics. We strive for the popularization of mathematics teaching and understanding at all levels. Gonit Sora is an initiative of a few students and is committed to bringing out well researched and written articles. The name is in Assamese and means 'gateway to mathematics'.
